**1. martā spēkā stājas dažādi Covid-19 ierobežojumu atvieglojumi izglītības iestādēs**

Izglītības un zinātnes ministrijas komunikācijas nodaļa informē:

* Skolēnu un izglītības iestādēs nodarbināto Covid-19 testēšana atbilstoši Slimību profilakses un kontroles centra algoritmam turpināsies arī pēc 1. marta, kad Latvijā atceļ ārkārtējo situāciju.
* Joprojām pēc 1. marta saglabājas spēkā prasība regulāri vēdināt mācību telpas un ievērot vispārējās epidemioloģiskās drošības prasības.
* Ar 1. martu skolās vairs **nebūs prasība par klašu nepārklāšanos, platību uz katru izglītojamo un grupu lielumu**. Izglītības iestādēm tomēr saglabājas ieteikumi - izvairīties no personu drūzmēšanās, kā arī turpināt ievērot distancēšanos.
* Sākot ar 1. martu, **saglabājas prasība izglītības iestādēs lietot nemedicīniskās auduma sejas maskas**, kas iepirktas izglītības iestāžu vajadzībām.
* No 1. līdz 31. martam izglītības iestādes vadītājs sadarbībā ar izglītības iestādes padomi, izvērtējot epidemioloģisko situāciju, drīkst pieņemt pamatotu lēmumu, ka izglītības procesā iekštelpās sejas maskas var nelietot 1.–3. klašu bērni, tostarp interešu izglītības un profesionālās ievirzes izglītības programmās.
* Līdz 31. martam noteikta prasība, ka izglītības programmu īstenošanā nodarbinātajiem, pakalpojumu sniedzējiem, kuri pakalpojuma sniegšanas vietā nonāk saskarē ar izglītojamiem, jeb skolotājiem bērnu uzraudzības pakalpojuma un pedagogu privātprakses pakalpojuma sniedzējiem ir jābūt ar vakcinācijas (vismaz primārās vakcinācijas) vai pārslimošanas sertifikātu.
* Dalībai **interešu izglītības un profesionālās ievirzes izglītības programmās nav ierobežojumu**, ņemot vērā, ka skolēniem pamatizglītības un vidējās izglītības pakāpē skolā tiek veikts rutīnas skrīnings. Arī pirmsskolas izglītībā iesaistītie bērni, kuriem netiek veikts rutīnas skrīnings, var apmeklēt interešu un profesionālās ievirzes izglītības nodarbības.

Informācija sagatavota pēc IZM komunikācijas nodaļas materāliem